b'\n_START_ARTICLE_\nSunnm\xc3\xb8re Museum\n_START_SECTION_\nBakgrunn\n_START_PARAGRAPH_\nAalesunds Museum, som ble startet i 1903, mistet alt de hadde av samlinger under Bybrannen i \xc3\x85lesund et \xc3\xa5r etter. Da de gjenopptok arbeidet etter brannen samlet de inn mye gammelt fra bygdene omkring \xc3\x85lesund. I 1910 kom tanken om \xc3\xa5 opprette et Sunnm\xc3\xb8rstun under \xc3\x85lesund Museum. Det var vanskelig \xc3\xa5 finne plass til dette i byen. Omkring 1920 v\xc3\xa5knet interessen for museumsarbeid i flere bygder p\xc3\xa5 Sunnm\xc3\xb8re. Ettersom mye av det \xc3\x85lesund Museum hadde samlet inn kom fr\xc3\xa5 sunnm\xc3\xb8rsbygdene var det mange som mente bygdekommunene  burde v\xc3\xa6re representert i styret. Etter en heftig strid kom det forslag om dette p\xc3\xa5 \xc3\xa5rsm\xc3\xb8tet til \xc3\x85lesund Museum i mars 1931. Forslaget fikk ikke det n\xc3\xb8dvendige to tredjedels flertall og ble forkastet. Den 11. ble Sunnm\xc3\xb8re museum stiftet. Striden mellom de to partene p\xc3\xa5gikk en stund fremover og arbeidet for sammensl\xc3\xa5ing f\xc3\xb8rte ikke frem.\n_START_SECTION_\nOppbygging av museet\n_START_PARAGRAPH_\nSunnm\xc3\xb8re Museum fikk overta en festetomt p\xc3\xa5 28 m\xc3\xa5l under Borgund presteg\xc3\xa5rd. Sunnm\xc3\xb8re Ungdomssamlag stilte som garantist. De som stod f\xc3\xb8rst i arbeidet for \xc3\xa5 f\xc3\xa5 Sunnm\xc3\xb8re Museum stiftet, og som stod bak arbeidet med \xc3\xa5 f\xc3\xa5 det i drift var: Rasmus Buset, Anders Vassbotn, Olai Bj\xc3\xb8rlykke, Martin Bj\xc3\xb8rndal og Ivar Myklebust. De dro p\xc3\xa5 samlereiser rundt p\xc3\xa5 Sunnm\xc3\xb8re. Driften ble fra starten av delvis finansiert ved tilskudd fra kommunene; 1,5 \xc3\xb8re for hver innbygger. P\xc3\xa5 museumsomr\xc3\xa5det ble det opparbeidet stevneplass, og tilstelninger der ga etter hvert brukbare inntekter._NEWLINE_Opp gjennom 1930-tallet ble det flyttet en del gamle bygninger til museet. Byggingen av et ildsikkert hus ble p\xc3\xa5begynt. Selv om det ikke var \xc3\xb8konomi til inventar ble \xc3\xa5pningsdatoen satt til 9. april 1940. P\xc3\xa5 grunn av krigsutbruddet ble \xc3\xa5pningen utsatt. Under krigen var det mange som fikk benytte det tomme betonghuset til lagerplass, legalt og illegalt. Mange verdifulle arkiv ble blant annet reddet p\xc3\xa5 denne m\xc3\xa5ten. En periode l\xc3\xa5 to lingekarer i dekning i bygget._NEWLINE_Det ildsikre huset ble \xc3\xa5pnet 16. juni 1946 av dav\xc3\xa6rende kronprins Olav.\n_START_SECTION_\nFaste utstillinger\n_START_PARAGRAPH_\nDet ildfaste huset, fra slutten av 1930-tallet, har blitt p\xc3\xa5bygd med kafeteria, auditorium, museumsbutikk, toalettavdeling, kontor, magasin og verkstader. De fleste utstillingene skifter, men noen er faste fra \xc3\xa5r til \xc3\xa5r.\n_START_SECTION_\n\xc2\xabMiddelaldermuseet\xc2\xbb\n_START_PARAGRAPH_\nBygningen til \xc2\xabmiddelaldermuseet\xc2\xbb er reist over tufter av Borgundkaupangen. Dette handelsstedet fra middelalderen er delvis utgravet. Arkeologiske funn fra utgravingene er utstilt i \xc2\xabmiddelaldermuseet\xc2\xbb. Kaupangomr\xc3\xa5det ligger s\xc3\xb8r\xc3\xb8st for Borgund kirke, og en sti f\xc3\xb8rer fra friluftsmuseet til \xc2\xabmiddelaldermuseet\xc2\xbb. \xc2\xabMiddelaldermuseet\xc2\xbb ble \xc3\xa5pnet i 1987.\n_START_SECTION_\nHovdenrommet\n_START_PARAGRAPH_\nI 1910 fikk dikterpresten Anders Hovden treskj\xc3\xa6reren og snekkeren Lars Kinsarvik til \xc3\xa5 lage et staselig stuem\xc3\xb8blement. Disse m\xc3\xb8blene ble gitt til Sunnm\xc3\xb8re Museum av etterkommerne til Hovden. M\xc3\xb8blene er laget i den spesielle kinsarvikstilen, med malte utskj\xc3\xa6ringer. Blant alle detaljene finner man Kari og Anders Hovden sk\xc3\xa5ret i relieff. I rommet finner man ogs\xc3\xa5 flere gjenstander som har tilh\xc3\xb8rt Hovden, slik som b\xc3\xb8ker og kopier av manuskript.'